Laaste spyker in Musica-doodskis(Argieffoto ter illustrasie: Unsplash/Shunya Koide) Die musiekwinkelgroep Musica se oorblywende 59 takke landwyd sal op 31 Mei vanjaar hul deure sluit. Dié groep het reeds sedert September verlede jaar 19 takke gesluit. Die res van sy winkels sal oor die volgende vier maande sluit namate die meederheid se huurkontrakte tot ŉ einde kom. Vikesh Ramsunder, uitvoerende hoof van Clicks, het Donderdagoggend die nuus in ŉ verklaring bekend gemaak. Musica is in 1992 deur die Clicks-groep aangekoop en het sedertdien een van die land se mees toonaangewende musiek- en vermaakhandelsmerke geword. Luidens die verklaring dryf Musica die afgelope paar jaar handel in ŉ dalende mark. Die groep skryf dit toe aan die wêreldwye verskuiwing in gebruikersvoorkeur van tradisionele vermaakformaatsoorte na digitale musiek, flieks en speletjies. Die Covid-19-pandemie was egter die laaste spyker in die musiekwinkelgroep se doodskis, met winkelsentrums, waar Musica-takke kenmerkend geleë is, wat aansienlik minder besoeke gekry het weens die inperkingsmaatreëls om die verspreiding van die virus te help bekamp. Werknemers van Musica-takke wat sedert September verlede jaar gesluit is, is in ander Clicks-winkels aangestel. “Die bestuur is daartoe verbind om die personeel, waar moontlik, elders in die Clicks-groep in te sluit,” lui die verklaring. Die maatskappy sal in April vanjaar meer syfers bekend kan maak wanneer sy halfjaarresultate uitgereik word.